Udspillet fra S møder opbakning fra både Venstre, Dansk Folkeparti og Alternativet.

- I et lille land som Danmark kræver produktionen af dansk medieindhold investeringer, og de kommer ikke af sig selv, og derfor synes jeg, at det er et fornuftigt forslag, siger Britt Bager, Venstres kultur- og medieordfører.

Også Dansk Folkepartis medieordfører, Morten Marinus, er glad for udspillet fra S.

- Vi ser i større grad, at tjenesterne vil have dansk indhold på deres platforme, og så nytter det ikke noget, at de kun skummer fløden. De skal også være med til at betale, siger han.

Kulturminister: Løser ikke danske mediers udfordringer

Mens medieudspillet møder opbakning på tværs af folketinget og i regeringspartiet Venstre, så stiller kulturminister Mette Bock (LA) sig tvivlende over for forslaget.

- Jeg tror ikke, at det løser de udfordringer, som danske medier står over for, siger Mette Bock.

Men anerkender du pointen fra S om, at internationale aktører, der tjener penge i Danmark, fremover skal være med til at finansiere dansk indhold?

- De er jo sådan set allerede på vej til det. Netflix er ved at investere i flere produktioner i Danmark i øjeblikket. Det er jo indhold, som danskerne gerne vil betale for, og derfor er det rigtig fint, at de også er begyndt at investere i dansk indhold.

Men du er ikke parat til at pålægge dem en afgift?

- Jeg vil gerne have lov til at præsentere regeringens udspil om ikke så lang tid, siger Mette Bock.